Predkladacia správa
	
            Návrh materiálu „Národný akčný plán pre deti na roky 2013-2017“ sa predkladá v súlade s Plánom práce vlády Slovenskej republiky na rok 2013 (úloha č. 3 v mesiaci apríl 2013). Prípravu materiálu koordinoval Spoločný sekretariát výborov zabezpečujúci činnosť Výboru pre deti a mládež  Rady vlády Slovenskej republiky pre ľudské práva, národnostné menšiny a rodovú rovnosť (ďalej len „Výbor pre deti a mládež“) - gestora zodpovedného 
za tvorbu, aktualizáciu a odpočet plnenia úloh Národného akčného plánu pre deti na roky 2009-2012. 

Národný akčný plán pre deti na roky 2009-2012 schválila vláda Slovenskej republiky svojím uznesením č. 94 dňa 28. januára 2009 v nadväznosti na úlohu B. 4  uznesenia vlády Slovenskej republiky č. 940 zo 7. novembra 2007 k správe o priebehu a výsledkoch prerokovania Druhej periodickej správy Slovenskej republiky o implementácii Dohovoru 
o právach dieťaťa pred Výborom OSN pre práva dieťaťa. Súčasne so schválením Národného akčného plánu pre deti na roky 2009-2012 zriadila vláda Slovenskej republiky Výbor ministrov pre deti ako svoj poradný, koordinačný, kontrolný a iniciatívny orgán vo veciach práv dieťaťa  a výkonu práv dieťaťa, poverený sledovať priebežné plnenie úloh Národného akčného plánu pre deti na roky 2009-2012, vypracúvať jeho aktualizáciu a odpočet plnenia predkladať vláde Slovenskej republiky. V nadväznosti na prijatie uznesenia vlády Slovenskej republiky č. 158 zo dňa 2. marca 2011, ktorým bol schválený štatút Rady vlády Slovenskej republiky pre ľudské práva, národnostné menšiny a rodovú rovnosť došlo k zrušeniu Výboru ministrov pre deti, úlohy ktorého prevzal novo kreovaný Výbor pre deti a mládež. Kontinuitu fungovania Výboru pre deti a mládež v štruktúre Rady vlády Slovenskej republiky pre ľudské práva, národnostné menšiny a rodovú rovnosť potvrdila vláda Slovenskej republiky svojím uznesením č. 276 z 20. júna 2012.

V záujme naplnenia medzinárodných záväzkov Slovenskej republiky vyplývajúcich z Dohovoru OSN o právach dieťaťa a reflektujúc na záverečné odporúčania Výboru OSN 
pre práva dieťaťa zriadil Výbor pre deti a mládež „Pracovnú skupinu pre aktualizáciu Národného akčného plánu pre deti na roky 2009 - 2012 v kontexte prípravy tretej, štvrtej 
a piatej konsolidovanej periodickej správy Slovenskej republiky o implementácii Dohovoru 
o právach dieťaťa a prípravu Národného akčného plánu pre deti na ďalšie obdobie“. Členstvo pracovnej skupiny bolo zúžené v nadväznosti na výborom schválenú osnovu Národného akčného plánu pre deti na roky 2013-2017 na zástupcov rezortu práce, sociálnych vecí a rodiny; rezortu školstva, vedy, výskumu a športu; rezortu zdravotníctva; rezortu spravodlivosti a rezortu vnútra, ktorí koordinovali prípravu jednotlivých kapitol Národného akčného plánu pre deti na roky 2013-2017 na medzirezortnej a mimorezortnej úrovni. Úlohu strešného koordinátora plnil v procese prípravy Spoločný sekretariát výborov. 

Metodológia prípravy Národného akčného plánu pre deti na roky 2013-2017, rešpektujúc v základných parametroch požiadavku medzirezortnej aj mimorezortnej spolupráce, bola podstatne inovovaná.  Navrhované aktivity plánu sú priamo previazané na jednotlivé ustanovenia Dohovoru o právach dieťaťa a jeho opčných protokolov, na Záverečné odporúčania Výboru OSN pre práva dieťaťa k Východiskovej a k Druhej periodickej správe Slovenskej republiky o opatreniach prijatých na plnenie záväzkov vyplývajúcich z Dohovoru a ďalšie odporúčané zdroje ktoré korešpondujú so zámerom Národného akčného plánu pre deti (špecifické ľudsko-právne štandardy Rady Európy, usmernenia Európskej únie a pod.). 
S ohľadom na dotknutú cieľovú skupinu bola príprava Národného akčného plánu pre deti súbežne koordinovaná s gestorom a odborníkmi zapojenými do prípravy Stratégie pre mládež na roky 2014-2020. Do prípravy Národného akčného plánu pre deti sa intenzívne zapojili aj zástupcovia mimovládneho sektora združení v Koalícii pre deti. 

Novým prvkom v príprave Národného akčného plánu pre deti na roky 2013-2017 bolo priame zapojenie detí a mladých ľudí ako dotknutej cieľovej skupiny prostredníctvom 
3-dňového kvalitatívneho prieskumu v skupine detí vo veku 11-15 rokov uskutočneného v spolupráci so Slovenským výborom pre UNICEF. Výstupy kvalitatívneho prieskumu „Deti  o  svojich  právach - kvalitatívna sonda do života detí na Slovensku“ boli použité ako jedno z východísk formulovania úloh Národného akčného plánu pre deti na roky 2013-2017 a tvoria súčasť predkladaného akčného plánu ako jeho príloha.

Pri koncipovaní predkladaného Národného akčného plánu pre deti na roky 2013-2017 bola zohľadnená požiadavka komplementarity k opatreniam, ktoré sa už plnia prostredníctvom iných národných akčných plánov, programov, koncepcií alebo stratégií. Národný akčný plán pre deti na roky 2013-2017 prihliada tiež na  zámer vlády Slovenskej republiky zjednotiť systém ochrany a podpory ľudských práv v Slovenskej republike 
a vymedziť dlhodobú stratégiu v tejto oblasti. 

Materiál bude predmetom rokovania poradných orgánov vlády Slovenskej republiky – Rady vlády Slovenskej republiky pre ľudské práva, národnostné menšiny a rodovú rovnosť; Hospodárskej a sociálnej rady; Rady vlády Slovenskej republiky pre mimovládne neziskové organizácie.

Realizácia navrhovaných úloh Národného akčného plánu pre deti na roky 2013-2017 nepredpokladá dodatočné požiadavky na verejný rozpočet, t.j. realizácia národného akčného plánu bude zabezpečená v rámci schválených limitov rozpočtu verejnej správy. Uvedené 
sa vzťahuje na všetky subjekty verejnej správy, ktoré v zmysle navrhovaných opatrení budú zodpovedným gestorom, spoluzodpovedným gestorom, resp. spolupracujúcim subjektom. Materiál nepredpokladá vplyvy na podnikateľské prostredie, vplyvy na životné prostredie ani na informatizáciu spoločnosti. Predkladaný materiál predpokladá pozitívne sociálne vplyvy.